Document ID: 32010R0360

REGULAMENTUL (UE) NR. 360/2010 AL COMISIEI
din 27 aprilie 2010
de modificare a anexei IV și a anexei VIII la Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 8 alineatul (2) literele (a) și (b) și articolele 40 și 67,
întrucât:
(1)
În anexa VIII la Regulamentul (CE) nr. 73/2009 se stabilește, pentru fiecare stat membru, valoarea maximă a tuturor drepturilor la plată care pot fi alocate în cursul unui an calendaristic. În conformitate cu articolul 40 alineatul (2) și cu articolul 67 din regulamentul respectiv, anexa VIII trebuie adaptată pentru a se ține seama de deciziile luate de statele membre în temeiul articolului 103o și al articolului 188a alineatul (3) din Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (2) cu privire la sectorul vitivinicol și la integrarea anticipată a ajutorului cuplat în schema de plată unică.
(2)
Germania, Grecia, Spania, Franța, Italia, Luxemburg, Austria, Portugalia și Slovenia au notificat Comisiei intenția de a aloca noi drepturi la plată viticultorilor în conformitate cu articolul 103o și cu articolul 188a alineatul (3) din Regulamentul (CE) nr. 1234/2007.
(3)
Belgia, Danemarca, Grecia, Luxemburg, Țările de Jos, Austria, Finlanda, Suedia și Regatul Unit au notificat Comisiei intenția de a anticipa cel puțin integrarea ajutorului pentru semințe prevăzut în titlul IV secțiunea 5 din Regulamentul (CE) nr. 73/2009 sau a uneia dintre schemele menționate la punctul 1 din anexa XI la regulamentul respectiv, cu excepția primei speciale de calitate pentru grâul dur, în schema de plată unică în 2010 sau 2011.
(4)
În anexa IV la Regulamentul (CE) nr. 73/2009 se stabilesc, pentru fiecare stat membru, plafoanele pe care nu le pot depăși valorile totale ale plăților directe, după deducerea sumelor transferate în temeiul modulării, care se pot acorda în cursul unui an calendaristic în statul membru respectiv.
(5)
Ca urmare a deciziilor luate de statele membre în conformitate cu articolul 103o și cu articolul 188a alineatul (3) din Regulamentul (CE) nr. 1234/2007 și cu articolul 67 din Regulamentul (CE) nr. 73/2009, este necesară majorarea valorilor totale maxime ale plăților directe care pot fi acordate. Prin urmare, în conformitate cu articolul 8 alineatul (2) litera (a) din Regulamentul (CE) nr. 73/2009, este necesară reexaminarea anexei IV la regulamentul respectiv.
(6)
Ca urmare a faptului că în Portugalia persistă dificultățile din sectorul agricol provocate de criza economică, având un impact negativ continuu asupra situației economice a fermierilor, Portugalia a comunicat Comisiei că a decis să nu aplice modularea voluntară prevăzută pentru perioada 2010-2012. Prin urmare, în conformitate cu articolul 8 alineatul (2) litera (b) din Regulamentul (CE) nr. 73/2009, suma netă care rezultă din aplicarea modulării voluntare în Portugalia, stabilită prin Decizia 2009/780/CE a Comisiei (3), trebuie adăugată, pentru anii respectivi, la plafonul național pentru Portugalia prevăzut în anexa IV la Regulamentul (CE) nr. 73/2009.
(7)
Prin urmare, anexele IV și VIII la Regulamentul (CE) nr. 73/2009 trebuie modificate în consecință.
(8)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Anexa IV la Regulamentul (CE) nr. 73/2009 se înlocuiește cu textul din anexa I la prezentul regulament.
Articolul 2
Anexa VIII la Regulamentul (CE) nr. 73/2009 se înlocuiește cu textul din anexa II la prezentul regulament.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 aprilie 2010.

Labels: 20
11
6